Forbidden Siren

***Forbidden Siren*** (***Siren*** i Nord-Amerika) er et overlevelsesskrekkspill til PlayStation 2 som kom ut i 2003.

Det ble etterfulgt av Forbidden Siren 2 i 2006.

## Gameplay
Spillet er delt inn i ulike etapper, som finner sted i forskjellige områder i landsbyen Hanuda. For å gjennomføre hvert nivå må spilleren oppnå et primært mål som vanligvis innebærer å nå et utgangspunkt, slåss mot fiender kalt shibito, eller finne ulike gjenstander. En karakters handlinger på ett nivå kan også utløse et sekundært mål på et annet nivå.

Det eksisterer forskjellige gjenstander spredt utover hvert enkelt nivå, noe som kan gi spilleren ytterligere innsikt. Når disse gjenstandene blir funnet, arkiveres disse i en katalog og kan sees når som helst i løpet av spillet. Spilleren har også en psykisk kraft kjent som sight-jacking, som lar dem se og høre hva en shibito eller et menneske i nærheten ser og hører - samt få kunnskap om deres aktiviteter.

Spillet oppfordrer ofte spilleren til å unngå shibito, i stedet for å slåss direkte mot dem. Spilleren kan også gå stille, unngå bruk av lommelykt eller skjule seg bak ulike objekter for å unngå å bli oppdaget. Enkelte oppdrag krever at spilleren bruker gjenstander eller omgivelsene for å distrahere shibito, slik at spilleren kan oppnå et mål. På enkelte nivåer kan spilleren gjemme seg i for eksempel skap eller låse dører for å forhindre at shibito kommer til enkelte områder. Når en shibito hører en lyd laget av spilleren, vil den søke i den retningen som de hørte lyden fra.

Hvis spilleren blir oppdaget av en shibito, vil de begynne å følge etter spilleren. Shibitoen vil også skrike, for å varsle andre shibitoer i nærheten. Men hvis spilleren klarer å holde seg utenfor shibitoens synsvidde lenge nok, vil shibitoen gi opp og gjenoppta deres vanlige oppgaver. Våpen er tilgjengelige for spilleren gjennom hele spillet, alt fra nærkamp-våpen til skytevåpen som kan brukes på avstand. Selv om shibito kan bli slått ut i kamp, ​​kan de ikke drepes og vil gjenopplives etter en kort periode. Spilleren vil også miste utholdenhet under kamp eller når de løper, noe som kan naturlig fylles opp igjen etter en kort periode.

## Handling
Historien fortelles gjennom de vekslende perspektivene til 10 overlevende: studentene Kyoya Suda, Tomoko Maeda og Harumi Yomoda, professor Tamon Takeuchi, prest Kei Makino, lærer Reiko Takato, kjendisen Naoko Mihama, jegeren Akira Shimura, samt besøkende Shiro Miyata og Risa Onda. Spillet følger disse karakterene når de må navigere seg gjennom en overnaturlig katastrofe i den (fiktive) japanske byen Hanuda.

Det viser seg at mesteparten av befolkningen har blitt smittet av en ukjent sykdom som forvandler dem til shibito. Disse skapningene får ofte blødninger fra øynene, og er voldelige hvis de oppdager mennesker som ikke har blitt smittet enda. De er også tilsynelatende udødelige, og er i stand til å helbrede selv fra dødelige skader på kort tid.

Alle naturlige vannkilder og nedbør i byen har blitt erstattet med en merkelig rød væske. Byen, som tidligere lå i et fjellrikt innlandsområde, har blitt forvandlet til en øde øy omgitt på alle sider av et endeløst rødt hav. I tillegg virker det som deler av byen har blitt erstattet med tidligere versjoner av seg selv. Forlatte bygninger som ble ødelagt av jordskred for 27 år siden, dukker plutselig opp igjen eller erstatter nyere og moderne bygninger.

## Referanser


## Eksterne lenker
*